Былы палітвязень распавёў, што падчас прымусовага выхаду з галадоўкі яго цэлымі днямі трымалі прывязаным да ложка. Невядома, што было ў кропельніцах, якія яму ставілі, што за ўколы давалі, але паводле Каваленкі, пасля гэтых працэдураў у яго з рота ішла кроў.Праз бясконцыя прыніжэнні ды варожае стаўленне працаўнікоў калоніі зняволены нават спрабаваў скончыць жыццё самагубствам.— Калі мяне першы раз адвязалі, я выкруціў лямпачку са столі ды закруціў у швэдар, каб не пачулі, як я яе б’ю. Спрабаваў парэзаць вены, але схуднеў настолькі, што венаў на руцэ не было — адныя жылы, — распавядаў Каваленка. Пасля гэтага выпадку яго перавялі ў Навінкі, дзе лекар параіў спыніць галадоўку, бо інакш застанецца ў лякарні надоўга. Каваленка прызнаецца: толькі страх, што будуць лічыць шалёным, змусіў яго пачаць есці самастойна.Сяргей Каваленка выказаў падзяку медыям, намаганнямі якіх пра ягоны лёс ведалі за кратамі, а таксама ўсім людзям добрае волі. Палітвязень атрымліваў з усяго свету сотні лістоў, напісаных па-беларуску. Толькі гэткае падтрыманне і думкі пра сям’ю дапамаглі перажыць месяцы зняволення.